**קרמילה** (באנגלית: **The Carmilla Movie**) הוא סרט קנדי שיצא ב-26 באוקטובר 2017. הסרט הופק כהמשך לסדרת רשת באותו השם. הסרט וסדרת הרשת קרמילה עובדו על בסיס הנובלה הגותית קרמילה מהמאה ה-19, העוסקת בערפדית לסבית.
הסרט זמין לצפייה באינטרנט בשיטת שלם וצפה.

תקציר העלילה
------------

עלילת הסרט מתרחשת כחמש שנים אחרי סיום עלילת הסדרה. הסרט נפתח בהצגת האירועים שעברו על הדמויות במהלך הסדרה ובשנים אחריה, עם ההסתגלות לחיים שאחרי סיום הלימודים באוניברסיטת סיילוס. קרמילה ולורה חיות בזוגיות בדירתן שבטורונטו, בעוד לורה מחפשת את דרכה כעיתונאית. לה-פונטיין ופרי הקימו יחד חברת הזנק שעוסקת בעל-טבעי, ודני היא פעילה חברתית לזכויות ערפדים.

קרמילה מתקשה להסתגל לחיים כבת תמותה, דבר המטריד את לורה. העניינים מסתבכים כשלורה מתחילה לחוות סיוטים הקשורים לעברה של קרמילה, ואלו מתערבבים עם מציאות חייהן. קרמילה נבדקת, ומתברר שהיא מאבדת את האנושיות שלה וחוזרת להיות ערפדית.

כדי לפתור את העניין, לורה וקרמילה מחליטות לחזור לשטיריה שבאוסטריה, שם הכל החל. אליהן מצטרפות חברותיהן להרפתקאות מימי האוניברסיטה – פרי, לה-פונטיין, מל וקירש. ביחד, החבורה טסה אל הבית שבו חייתה אל, אהובתה של קרמילה, ומתמודדות עם רוחות העבר. בבית הן מגלות שהרוחות שרודפות בסיוטים את לורה ואת קרמילה הן ממשיות. אלו הן קורבנות העבר של קרמילה, ששבו לקיום שבין חיים ומוות בעקבות שובה של קרמילה לחיים. כדי להשתחרר מהעבר ולהיחלץ מהבית רדוף-הרוחות, הגיבורות צריכות להתמודד עם הסיוטים הכי גדולים שלהן.

שחקנים ודמויות
--------------

* נטשה נגובנליס – קרמילה קרנשטיין
* אליס באומן – לורה הוליס
* דומיניק פרובוסט-צ'קלי – אל שרידן
* קייטלין אלכסנדר – לה-פונטיין
* אנני בריגס – לולה פרי
* ניקול סטאמפ – מל קוליס
* מאט אוקונור – וילסון קירש
* גרייס לין קאנג – שרלוט ברונטה
* קארה ג'י – אמילי ברונטה

הפקה
----

הסרט קרמילה מבוסס על סדרת הרשת קרמילה, שהיא עיבוד לנובלה גותית באותו השם שפורסמה במאה ה-19. בסרט מופיעים ציטוטים רבים מתוך הנובלה עליה הוא מבוסס, בעיקר בקטעי הסיוטים והזיכרונות מתוך החיים הקודמים של קרמילה.

את התסריט כתבה ג'ורדן הול, שכתבה גם את התסריט לסדרה, יחד עם אלחנדרו אלקובה. ספנסר מייבי, שביים גם את הסדרה ביים את הסרט. מפיקות הסרט הן סטף אוקנין ומלאני ווינדל. ג'סיקה קלייטון עיצבה את התלבושות.

כשליש מתקציב הסרט מומן מראש על ידי קהל המעריצים והמעריצות של הסדרה, שרכשו מראש חבילות הקרנה של הסרט ושל חומרים נוספים כגון סצנות שירדו בעריכה וקטעים שצולמו מאחורי הקלעים.

הצילומים ארכו 14 ימים, במהלך חודש יוני 2017, ונעשו כולם באזור העיר טורונטו שבקנדה.

ייצוג מגוון
-----------

הסרט נשאר נאמן לרוח הסדרה בהקפדה על ייצוגים מגוונים בהיבטים של מגדר, מיניות ומוצא אתני. הן בייצוג הדמויות על המסך, והן בבחירת הצוות.

מערכת היחסים המרכזית בסרט היא מערכת יחסים לסבית בין לורה לבין קרמילה, והסרט מתייחס גם למערכת היחסים בין קרמילה לבין אל, אהובתה מהתקופה הוויקטוריאנית. אליס באומן, המגלמת את לורה יצאה מהארון כביסקסואלית, ואילו נטשה נגובנליס, המגלמת את קרמילה, יצאה מהארון כפאנסקסואלית.

בין הדמויות התומכות יש ייצוג מגוון לדמויות לא לבנות, ממוצאים מגוונים. השחקנית גרייס לין קאנג, המגלמת את שרלוט, אמרה בראיון שרק בסרט כמו קרמילה, שלא מגביל את עצמו לתכתיבי מגדר, מוצא או גיל, היא כאישה לא לבנה יכולה להשתתף בסרט תקופתי.

הדמות של לה-פונטיין היא ג'נדרקוויר, וגם השחקן המגלמת אותה, קייטלין אלכסנדר, יצא מהארון כג'נדרקוויר בעקבות שידור הסדרה.

בין לה-פונטיין לבין פרי ישנה מערכת יחסים א-מינית וככל הנראה א-רומנטית שמוצגת בתור מערכת היחסים המשמעותית שלהן.

גם בהיבטי ההפקה, בליהוק השחקניות לגילום הדמויות החדשות לסרט המפיקות דרשו ללהק רק נשים או ג'נדרקווירים, ובעדיפות לשחקניות לא לבנות.

בבחירת השירים לפסקול הסרט הושם דגש על יוצרות מקומיות קנדיות, על יוצרות להט"ביות ועל יוצרות ממוצא ילידי-קנדי.

צאת הסרט
--------

הסרט יצא להקרנה בבתי קולנוע ברחבי קנדה לערב אחד בלבד, ב-26 באוקטובר 2017, בסמוך לליל כל הקדושים. במקביל להקרנה, הסרט הופץ בדואר האלקטרוני למעריצים שהזמינו אותו בהזמנה המוקדמת. בעקבות הביקוש הרב, נקבעו שתי הקרנות נוספות באולמות קולנוע נבחרים ברחבי קנדה. כיום הסרט זמין לרכישה באתר הרשמי.

### פסטיבלי סרטים

הסרט קרמילה הוקרן בפסטיבלי סרטים ברחבי העולם. בין היתר השתתף בפסטיבלים הבאים:

* באוגוסט 2018 השתתף בפסטיבל הקולנוע הקווירי הבינלאומי בטאיוואן.
* ביולי 2018 השתתף בפסטיבל Outfest לקולנוע להט"בי בלוס אנג'לס.
* באפריל 2018 השתתף בפסטיבל קלקסהקון. בנובמבר אותה השנה השתתפו כוכבות הסרט נגובנליס (המגלמת את קרמילה), באומן (המגלמת את לורה) ובריגס (המגלמת את פרי) בכנס קלקסהקון לונדון.
* במרץ 2018 השתתף בפסטיבל הקולנוע הגאה בלונדון, BFI Flare.
* בפברואר 2018 השתתף בפסטיבל Canada Down Under לתרבות קנדה בסידני.

פרסים
-----

הסרט זכה במספר פרסים ומועמדויות:

* פרס לתוכן דיגיטלי מקורי הטוב ביותר בתחרות Content Innovation Awards לשנת 2018.
* נכלל ברשימה המצומצמת של פרסי מגזין דיווה לעלילה להט"בית לשנת 2018.
* מועמד לפרס שורטי לשנת 2018 בקטגוריית מעורבות בקהילת הלהט"ב.
* במרץ 2018 זכתה כוכבת הסרט אליס באומן, המגלמת את לורה הוליס, בפרס חביבת הקהל בטקס פרסי האקדמיה הקנדית.

פסקול
-----

1. "Love Will Have Its Sacrifices" – The Soles
2. "FCK" – Chloé Watkinson
3. "I Know, I Know, I Know" – Tegan and Sara
4. "Explode" – Uh Huh Her
5. "Concert Waltz" – Alexander Glazunov
6. "I Know A Place" – MUNA
7. "Soldier" – Iskwe (In official trailer)

קישורים חיצוניים
----------------

* "קרמילה", במסד הנתונים הקולנועיים IMDb (באנגלית)
* "קרמילה", באתר AllMovie (באנגלית)
* "קרמילה", באתר Rotten Tomatoes (באנגלית)
* "קרמילה", במסד הנתונים הקולנועיים KinoPoisk (ברוסית)
* אתר האינטרנט הרשמי של הסרט
* הטריילר הרשמי של הסרט
* טיזר טריילר של הסרט

הערות שוליים
------------

1. 1 2  Interview: Stars of ‘Carmilla the Movie’ talk film release, LGBTQ representation and more, The Daily Dot, ‏2017-10-31 (באנגלית)
2. ↑  "The Carmilla Movie ushers in the new stakeholders of vampire cinema".
3. ↑  Stephanie vanKampen, Lesbian vampire love story catapults Canadian web series to big screen, CBC, ‏24 באוקטובר 22017 (באנגלית)
4. ↑  Creampuffs Fandom, *Natasha Negovanlis | Positive Representation|date=2018-06-21|url=*
5. ↑  KindaTV, *BEHIND THE SCENES w/ Dominique Provost Chalkley, Grace Lynn Kung & Cara Gee | KindaTV|date=2018-02-07|url=*
6. 1 2  11 Things We Learned About The Carmilla Movie at New York Comic Con, The TV Junkies, ‏2017-10-05 (באנגלית)
7. ↑  'The Carmilla Movie' Set To Debut In Theaters October 26, Then On Fullscreen, Tubefilter, ‏2017-10-06 (באנגלית)
8. 1 2  The Carmilla Movie - The Shorty Awards, shortyawards.com
9. ↑  steph, Going to go see the Carmilla Movie on the Taiwan International Queer Film Festival, Twitter, ‏2018T21:23 (באנגלית)
10. ↑  Outfest, Outfest 2018 Programm (באנגלית)
11. ↑  BFI Flare 2018 full programme revealed, British Film Institute (באנגלית)
12. ↑  Content Innovation Awards 2018: the winners revealed, Digital TV Europe, ‏2018-10-15 (באנגלית)
13. ↑  SHORTLIST 2018, DIVA AWARDS 2019 (באנגלית)
14. ↑  The Canadian Academy, Congrats Bauman Elise, Audience Choice Winner!!!!, Twitter, ‏2018T18:48 (באנגלית)